**Eiropas Savienības fondu 2021. - 2027. gada plānošanas perioda**

**UZRAUDZĪBAS KOMITEJAS REGLAMENTS**

# **Vispārīgie jautājumi**

1. Eiropas Savienības Eiropas Reģionālās attīstības fonda, Eiropas Sociālais fonda Plus, Kohēzijas fonda un Taisnīgās pārkārtošanās fonda (turpmāk – ES fondi) 2021. - 2027. gada plānošanas perioda Uzraudzības komitejas (turpmāk – Komiteja) reglaments (turpmāk – reglaments) nosaka Komitejā izskatāmos dokumentus un to aprites kārtību, sēžu organizācijas un lēmumu pieņemšanas kārtību, kā arī reglamenta grozīšanas kārtību.
2. Komiteja ir koleģiāla institūcija, kas pārrauga ES fondu ieviešanas gaitu un veic citus Eiropas Parlamenta un Padomes 2021. gada 24. jūnija Regulā (ES).2021/1060, ar ko paredz kopīgus noteikumus par Eiropas Reģionālās attīstības fondu, Eiropas Sociālo fondu Plus, Kohēzijas fondu, Taisnīgas pārkārtošanas fondu un Eiropas Jūrlietu, zvejniecības un akvakultūras fondu un finanšu noteikumus attiecībā uz tiem un uz Patvēruma, migrācijas un integrācijas fondu, Iekšējās drošības fondu un Finansiāla atbalsta instrumentu robežu pārvaldībai un vīzu politikai (turpmāk – Vispārējā Regula) un Eiropas Savienības fondu 2021. – 2027. gada plānošanas perioda vadības likumā noteiktos Komitejas pienākumus.
3. Reglaments izstrādāts saskaņā ar:
   1. Vispārējo Regulu;
   2. Eiropas Parlamenta un Padomes 2016. gada 27. aprīļa Regulu (ES) Nr. 2016/679 par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46/EK (Vispārīgā datu aizsardzības regula) (turpmāk - Vispārīgā datu aizsardzības regula);
   3. Eiropas Savienības fondu 2021. - 2027. gada plānošanas perioda vadības likumu;
   4. Ministru kabineta noteikumiem Nr.  “Kārtība, kādā Eiropas Savienības fondu vadībā iesaistītās institūcijas nodrošina šo fondu ieviešanu 2021.–2027.gada plānošanas periodā”[[1]](#footnote-1).
4. Komitejas funkcijas:
   1. apstiprināt projektu iesniegumu atlases metodiku un tās grozījumus (saskaņā ar Vispārējās Regulas 40. panta 2. punkta a) apakšpunktu);
   2. apstiprināt projektu iesniegumu vērtēšanas kritērijus un to grozījumus (saskaņā ar Vispārējās Regulas 40. panta 2. punkta a) apakšpunktu);
   3. apstiprināt noslēguma ziņojumu par Eiropas Savienības kohēzijas politikas programmu 2021.–2027.gadam (turpmāk –programma) (saskaņā ar Vispārējās Regulas 40. panta 2. punkta b) apakšpunktu);
   4. apstiprināt izvērtēšanas plānu un tā grozījumus (saskaņā ar Vispārējās Regulas 40. panta 2. punkta c) apakšpunktu);
   5. apstiprināt programmas grozījumus (saskaņā ar Vispārējās Regulas 40. panta 2. punkta d) apakšpunktu). Pēc šī dokumenta apstiprināšanas Ministru kabinetā, Komitejas dalībniekiem tiek nosūtīta dokumenta Ministra kabinetā apstiprinātā versija, ja tā atšķiras no Komitejā apstiprinātās;
   6. apstiprināt Komitejas reglamentu un apakškomiteju reglamentu (saskaņā ar Vispārējās Regulas 38. panta 2. punktu);
   7. izskatīt progresu programmas īstenošanā un starpposma rādītāju un mērķrādītāju sasniegšanā (saskaņā ar Vispārējās Regulas 40. panta 1. punkta a) apakšpunktu);
   8. izskatīt jebkurus jautājumus, kas ietekmē programmas ieviešanu, un minēto jautājumu risināšanas nolūkā veiktos pasākumus (saskaņā ar Vispārējās Regulas 40. panta 1. punkta b) apakšpunktu);
   9. izskatīt programmas ieguldījumu to problēmu risināšanā, kas apzinātas attiecīgajos konkrētai valstij adresētajos ieteikumos, kas saistīti ar programmas īstenošanu (saskaņā ar Vispārējās Regulas 40. panta 1.punkta c) apakšpunktu);
   10. izskatīt finanšu instrumentu *ex ante* novērtējumu un finanšu instrumentu ieguldījumu stratēģiju (saskaņā ar Vispārējās Regulas 40. panta 1. punkta d) apakšpunktu);
   11. izskatīt progresu, kas panākts, veicot izvērtējumus, izvērtējumu kopsavilkumus un ieteikumu ieviešanu (saskaņā ar Vispārējās Regulas 40. panta 1.punkta e) apakšpunktu);
   12. izskatīt komunikācijas un redzamības pasākumu īstenošanu (saskaņā ar Vispārējās Regulas 40. panta 1.punkta f) apakšpunktu);
   13. izskatīt progresu, īstenojot stratēģiski svarīgus projektus, ja attiecināms (saskaņā ar Vispārējās Regulas 40. panta 1. punkta g) apakšpunktu);
   14. izskatīt ieguldījumu priekšnosacījumu izpildi un to piemērošanu visā plānošanas periodā (saskaņā ar Vispārējas Regulas 40. panta 1. punkta h) apakšpunktu);
   15. izskatīt Valsts kancelejas sniegto informāciju par progresu administratīvās ceļa kartes pasākumu ieviešanā (saskaņā ar Vispārējas Regulas 40. panta 1.punkta i) apakšpunktu);
   16. izskatīt informāciju par programmas ieguldījumu atbilstoši Vispārējās Regulas 14. pantam (Invest EU) vai par resursiem, kas pārskaitīti saskaņā ar Vispārējās Regulas 26. pantu, ja attiecināms (saskaņā ar Vispārējās Regulas 40. panta 1. punkta j) apakšpunktu);
   17. nepieciešamības gadījumā sniegt rekomendācijas ES fondu vadībā iesaistītajām institūcijām, t.sk. par pasākumiem administratīvā sloga mazināšanai finansējuma saņēmējiem (saskaņā ar Vispārējās Regulas 40. panta 3. punktu), tai skaitā var lemt par vienkāršoto izmaksu obligātās prasības nepiemērošanu pētniecības un inovāciju jomās (saskaņā ar Vispārējās Regulas 53. panta 2. punktu);
   18. izskatīt informāciju par horizontālo principu “Vienlīdzība, iekļaušana, nediskriminācija un pamattiesību ievērošana” un “Ilgtspējīga attīstība”[[2]](#footnote-2), tai skaitā arī par Eiropas Savienības Pamattiesību hartas pamatprincipu ievērošanu programmas ieviešanā[[3]](#footnote-3).
   19. izskatīt Partnerības līguma grozījumus;
   20. atbilstoši kompetencei izskatīt citus jautājumus un veikt uzdevumus, kas izriet no ES fondu vadību regulējošajiem tiesību aktiem un saistīti ar Komitejas funkcijām.
5. Komitejas dokumentu apritei:
   1. oficiālā dokumentu tīmekļa vietne ir <https://www.esfondi.lv> sadaļas Profesionāļiem apakšsadaļa Uzraudzības komiteja (turpmāk – UK e - portfelis), kur tiek ievietoti un publiski ir pieejami darba dokumenti, sēžu protokoli un Komitejas lēmumi un cita aktuālā informācija.
   2. Sekretariāta izejošās korespondences oficiālā elektroniskā pasta adrese ir [pasts@fm.gov.lv](mailto:pasts@fm.gov.lv).
   3. Komitejas oficiālā elektroniskā pasta adrese ir [UK@fm.gov.lv](mailto:UK@fm.gov.lv), ko izmanto Komitejas ienākošās korespondences apritei. Dokumenti, kas nav nosūtīti uz elektroniskā pasta adresēm [UK@fm.gov.lv](mailto:UK@fm.gov.lv) vai [pasts@fm.gov.lv](mailto:pasts@fm.gov.lv) vai drukātā veidā iesniegti Sekretariātam (turpmāk – informējot Sekretariātu), var netikt uzskatīti kā Komitejas dokumenti.
   4. efektīvākas iekšējās komunikācijas veicināšanai starp Komitejas locekļiem un citām personām, kas piedalās Komitejas darbā, Sekretariāts elektroniskajā sarakstē par Komitejas darba jautājumiem, visas Komitejas locekļu un citu personu, kas piekritušas piedalīties Komitejas darbā, elektroniskas pasta adreses liek laukā “Kam” (“*To*”) vai “Kopija” (”*Cc*”).
6. Komitejas darba valoda ir latviešu valoda.
7. Komiteja ir lemttiesīga, ja tajā piedalās vismaz puse no tās locekļiem.
8. Komiteja lēmumus pieņem, vienojoties klātienes vai attālinātajās sēdēs un rakstiskajās procedūrās. Ja vienošanās nav panākta vai Komitejas priekšsēdētājs uzskata par nepieciešamu, lēmumu pieņem ar vienkāršu Komitejas balsstiesīgo locekļu balsu vairākumu, balsojot atklāti. Ja balsošanā balsu skaits sadalās vienādi, izšķirošā ir Komitejas priekšsēdētāja balss.
9. Plašākām diskusijām par jautājumiem, kas saistīti ar ES fondu ieviešanu, un efektīvākam Komitejas lēmumu pieņemšanas procesam, ir izveidotas šādas konsultatīvas[[4]](#footnote-4) apakškomitejas[[5]](#footnote-5), kuru institucionālo sastāvu apstiprina Komiteja:
   1. politikas mērķa “Viedāka Eiropa” apakškomiteja;
   2. politikas mērķa “Zaļāka Eiropa” apakškomiteja;
   3. politikas mērķa “Savienotāka Eiropa” apakškomiteja;
   4. politikas mērķa “Sociālāka Eiropa” apakškomiteja;
   5. politikas mērķa “Iedzīvotājiem tuvāka Eiropa” apakškomiteja;
   6. politikas mērķa “Taisnīgās pārkārtošanas fonda investīcijas” apakškomiteja.

# **Komitejas sastāvs**

1. Komitejas institucionālo sastāvu un tā izmaiņas apstiprina ar Ministru kabineta rīkojumu.
2. Komitejas sastāvā ir tikai Komitejas locekļi ar balsstiesībām (turpmāk – Komitejas locekļi) (saskaņā ar Vispārējās Regulas 39. pantu).
3. Institūcijas, kura saskaņā ar Ministru kabineta rīkojumu ir iekļautas Komitejas sastāvā, nodrošina, ka tās deleģētais pārstāvis apmeklē Komitejas sēdes. Ja institūcija atbilstoši deleģējumam nav pārstāvēta Komitejas sēdē vairāk par trīs reizēm secīgi, Sekretariāts informē attiecīgo institūciju un tās deleģēto pārstāvi un aicina iesniegt priekšlikumus turpmākai rīcībai (piemēram, iecelt citu pārstāvi, izslēgt institūciju no balsstiesīgo sastāva u.tml.). Komitejas priekšsēdētājs izvērtē attiecīgās institūcijas priekšlikumu un pieņem atbilstošu lēmumu[[6]](#footnote-6).
4. Institūcija izvirza vienu pārstāvi pastāvīgai dalībai Komitejā.
5. Komitejā pārstāvētajai institūcijai ir tiesības pilnvarot citu personu aizvietot Komitejas locekli konkrētā Komitejas sēdē, par to informējot Sekretariātu. Lai saglabātu balsstiesības, Sekretariātam jāiesniedz pilnvara par aizvietojošo personu. Ja pilnvara ir saņemta (vēlākais sēdes dienā neatkarīgi no sēdes formāta), Sekretariāts pēc sēdes informāciju par aizvietojošo personu ziņo Valsts ieņēmumu dienestam (turpmāk – VID), atbilstoši šī reglamenta 19.2. apakšpunktam. Savukārt, ja pilnvara netiek iesniegta, konkrētajai institūcijai attiecīgajā sēdē nav balsstiesību.
6. Institūcija sagatavo un iesniedz Sekretariātam šādu informāciju:
   1. Institūcijas pilnvarotās personas ar drošu elektronisku parakstītu vai ar roku parakstītu iesniegumu[[7]](#footnote-7) par pārstāvja deleģēšanu dalībai Komitejā.
   2. Deleģētā pārstāvja ar drošu elektronisku parakstītu vai ar roku parakstītu apliecinājumu (Pielikums Nr. 2) par interešu konflikta neesamību.
   3. Deleģētais pārstāvis aizpilda [elektronisko veidlapu](https://forms.office.com/Pages/ResponsePage.aspx?id=5KBQ_YnCZkK3_32c9QZukaRJEfzOBwZCsMtufPBPY2pURFZIUVdUQ0tVWktOUElPVTNTRFNSQk9YSC4u)[par balsstiesīgo uzraudzības komitejas pārstāvi](https://forms.office.com/Pages/ResponsePage.aspx?id=5KBQ_YnCZkK3_32c9QZukaRJEfzOBwZCsMtufPBPY2pURFZIUVdUQ0tVWktOUElPVTNTRFNSQk9YSC4u)[[8]](#footnote-8) norādot šī reglamenta Pielikumā Nr. 1 prasīto informāciju[[9]](#footnote-9).
7. Par jebkurām izmaiņām šī reglamenta 15. punkta apakšpunktā minētajā informācijā institūcija informē Sekretariātu ne vēlāk kā piecu darbdienu laikā pēc izmaiņu iestāšanās.
8. Sekretariāts izskata deleģētā pārstāvja sniegto informāciju, ja nepieciešams, pieprasot papildu informāciju no deleģētā pārstāvja.
9. Komitejas personālsastāvu un izmaiņas tajā apstiprina Komitejas priekšsēdētājs.
10. Sekretariāts pēc lēmuma par Komitejas personālsastāva vai tā grozījumu apstiprināšanas:
    1. informē Komitejas locekļus par personālsastāva apstiprināšanu vai izmaiņu veikšanu tajā, ievietojot aktuālāko informāciju UK e-portfelī;
    2. saskaņā ar Ministru kabineta 2002. gada 22. oktobra noteikumiem Nr. 478 „Kārtība, kādā aizpildāmas, iesniedzamas, reģistrējamas un glabājamas valsts amatpersonu deklarācijas un aizpildāmi un iesniedzami valsts amatpersonu saraksti” nodrošina informācijas sagatavošanu un VID informēšanu par attiecīgo Komitejas locekli 15 dienu laikā pēc valsts amatpersonas statusa iegūšanas;
    3. nodrošina Komitejas locekļa datu aizsardzību saskaņā ar Vispārīgās datu aizsardzības regulā noteiktajām prasībām.
    4. ja Komitejas loceklis vai tā pārstāvētā institūcija ir informējusi Sekretariātu, ka konkrētais Komitejas loceklis vairs neturpinās darbu Komitejā, bet deleģējums par jauna pārstāvja stāšanos amatā vēl nav saņemts, Komitejas priekšsēdētājs var apstiprināt lēmumu par izmaiņām Komitejas personālsastāvā, kurā nav iekļauts attiecīgās institūcijas pārstāvis. Pēc lēmuma apstiprināšanas, Sekretariāts informē VID, atbilstoši šī reglamenta 19.2. apakšpunktam. Līdz ko ir saņemts deleģējums par jaunas personas stāšanos amatā, Sekretariāts rīkojas atbilstoši šī reglamenta 19.1. – 19.3. apakšpunktam.

20. Komitejas loceklis iegūst vai zaudē valsts amatpersonas statusu līdz ar lēmuma par Komitejas personālsastāva apstiprināšanu.

1. Komitejas locekļi apņemas ievērot visus ētikas principus, kas saistīti ar interešu konflikta novēršanu. Ja kāda jautājuma izskatīšanā Komitejas loceklim ir iespējams potenciāls interešu konflikts, Komitejas locekļa pienākums ir par to informēt, fiksējot Komitejas protokolā vai rakstiskās procedūras veidā pieņemtajā Komitejas lēmumā un atturoties no viedokļa paušanas par konkrēto jautājumu un lēmuma pieņemšanas.
2. Komitejas darbā kā padomdevēji, bez balsstiesībām (turpmāk – padomdevēji) var pastāvīgi piedalīties, elektroniski informējot par pārstāvi Sekretariātu:
   1. Eiropas Komisijas pārstāvji;
   2. Eiropas Investīciju bankas pārstāvji;
   3. Iepirkumu uzraudzības biroja pārstāvis;
   4. Konkurences padomes pārstāvis;
   5. revīzijas iestādes pārstāvis;
   6. grāmatvedības iestādes pārstāvis.
3. Institūcijām, kuras saskaņā ar Ministru kabineta rīkojumu ir iekļautas Komitejas sastāvā, un padomdevējiem efektīvāka darba nodrošināšanai ir tiesības pieteikt Komitejas kontaktu sarakstā institūcijas oficiālo korespondences elektroniskā pasta adresi un/vai citus šo institūciju pārstāvjus, kā arī pieteikt attiecīgās institūcijas pārstāvjus dalībai konkrētās Komitejas sēdēs (bez tiesībām piedalīties Komitejas lēmumu pieņemšanā).
4. Sekretariāts var iekļaut Komitejas kontaktu sarakstā arī citas institūcijas vai personas (bez tiesībām piedalīties Komitejas lēmumu pieņemšanā), ja saņemts šo institūciju pamatots pieteikums ar lūgumu saņemt aktuālāko informāciju par ES fondiem.

# **Komitejas sēdes organizācija, darba kārtība un dokumentu aprites kārtība**

1. Komitejas sēdes notiek vismaz reizi gadā, organizējot tās klātienē vai attālināti, izmantojot videokonferences un citus informācijas tehnoloģijas rīkus
2. Komitejas sēdes organizē Sekretariāts. Komitejas sēdi vada Komitejas priekšsēdētājs. Komitejas priekšsēdētaja prombūtnē sēdes vadītājs tiek noteikts atbilstoši šī reglamenta 61. punktam.
3. Par Komitejas darba dokumentu ievietošanu UK e-portfelī un par darba kārtības sagatavošanu atbild Sekretariāts. Komitejas klātienes sēdēm nepieciešamo dokumentu izdrukas savām vajadzībām nodrošina sēdes dalībnieks pats.
4. Par Komitejas sēdes laiku un vietu Sekretariāts Komitejas dalībniekiem paziņo ne vēlāk kā 40 darbdienas pirms attiecīgās Komitejas sēdes, nepieciešamības gadījumā lūdzot sniegt priekšlikumus darba kārtībā iekļaujamiem jautājumiem.
5. Sekretariāts informē Komitejas dalībniekus par Komitejas sēdes darba kārtībā iekļautajiem jautājumiem ne vēlāk kā 20 darbdienas pirms sēdes.
6. Komitejas sēdes darba kārtība nepieciešamības gadījumā var tikt sadalīta trīs daļās:
   1. A daļā skatāmi jautājumi, par kuriem ir panākta vienošanās apakškomitejās, par kuriem ir saņemts Eiropas Komisijas viedoklis (ja attiecināms)[[10]](#footnote-10), un par kuriem ir jāpieņem lēmums Komitejā;
   2. B daļā skatāmi jautājumi, par kuriem ir jāpieņem lēmums Komitejā:
      1. un kuri nav iepriekš skatīti apakškomitejās, par kuriem ir saņemts Eiropas Komisijas viedoklis (ja attiecināms)[[11]](#footnote-11);
      2. par kuriem ir bijušas diskusijas apakškomitejās vai skatīti Komitejā rakstiskajā procedūrā, bet nav panākta vienošanās.
   3. C daļā skatāmi informatīvie dokumenti, kuri saskaņā ar Vispārējo Regulu un šī reglamenta 4. punktu nav jāapstiprina Komitejā.
7. A daļas dokumentu aprite:
   1. Sekretariāts apkopo no apakškomiteju protokoliem[[12]](#footnote-12) un iekļauj sēdes darba kārtībā jautājumus, kas ir izskatīti apakškomitejās un par kuriem jāpieņem lēmums Komitejā.
   2. Sekretariāts A daļas dokumentus ievieto UK e-portfelī ne vēlāk kā 10 darbdienas pirms Komitejas sēdes, par to informējot Komitejas dalībniekus. Komitejas dalībniekiem iespēja sniegt komentārus par A daļas dokumentiem ne vēlāk kā 7 darbdienas pirms Komitejas sēdes.
   3. Ja A daļas dokumentos ir veikti precizējumi, Sekretariāts tos ievieto UK e- portfelī ne vēlāk kā piecas darbdienas pirms Komitejas sēdes, par to informējot Komitejas dalībniekus.
   4. Ja par kādu no A daļas dokumentiem rodas iebildumi, tos pēc pamatota Komitejas dalībnieka lūguma var pārcelt uz sēdes darba kārtības B daļu.
8. B daļas dokumentu aprite:
   1. Sekretariāts iekļauj sēdes darba kārtībā institūcijas virzītos jautājumus[[13]](#footnote-13), kuri nav izskatīti apakškomitejās, bet par kuriem jāpieņem lēmums Komitejā.
   2. Institūcija nosūta Sekretariātam B daļas dokumentus ne vēlāk kā 20 darbdienas pirms Komitejas sēdes.
   3. Sekretariāts B daļas dokumentus ievieto UK e-portfelī ne vēlāk kā 15 darbdienas pirms Komitejas sēdes, par to informējot Komitejas dalībniekus. Komitejas dalībniekiem iespēja sniegt komentārus par B daļas dokumentiem ne vēlāk kā 10 darbdienas pirms Komitejas sēdes.
   4. Institūcija, ja attiecināms, ne vēlāk kā septiņas darbdienas pirms Komitejas sēdes nosūta Sekretariātam Komitejas sēdē izskatāmo B daļas dokumentu gala versijas.
   5. Sekretariāts B daļas dokumentu gala versijas ievieto UK e-portfelī ne vēlāk kā piecas darbdienas pirms Komitejas sēdes, par to informējot Komitejas dalībniekus.
9. C daļas dokumentu aprite:
   1. Institūcija nosūta Sekretariātam informatīvos dokumentus ne vēlāk kā septiņas darbdienas pirms Komitejas sēdes.
   2. Sekretariāts C daļas dokumentus ievieto UK e-portfelī ne vēlāk kā piecas darbdienas pirms Komitejas sēdes un elektroniski par to informē Komitejas dalībniekus.
10. Ja dokumenti nav iesniegti Sekretariātam noteiktajā termiņā, Sekretariāts Komitejas priekšsēdētāja uzdevumā var neiekļaut jautājumu sēdes darba kārtībā, informējot par to atbildīgo institūciju un Komiteju.
11. Papildu Komitejas sēdes sasauc, ja:
    1. izmantojot rakstisko procedūru, nav izdevies panākt vienošanos par jautājumiem, kuru atlikšana uz nākamo plānoto Komitejas sēdi būtiski aizkavētu ES fondu investīciju progresu;
    2. radušies neatliekami jautājumi, kurus nepieciešams izskatīt Komitejas sēdē.
12. Komitejas loceklis var ierosināt papildu Komitejas sēdes sasaukšanu, nosūtot Sekretariātam pamatojumu. Vadošā iestāde sniedz atbildi Komitejas loceklim piecu darbdienu laikā pēc rakstiskā pamatojuma saņemšanas.
13. Par papildu Komitejas sēdes laiku un vietu Sekretariāts informē Komitejas dalībniekus ne vēlāk kā 10 darbdienas pirms attiecīgās sēdes.
14. Nepieciešamības gadījumā Komitejas priekšsēdētājs var noteikt citus termiņus Komitejas sēžu, tai skaitā papildu, organizēšanai un dokumentu apritei.
15. Komitejas sēžu laikā var tikt veikta fotografēšana, ar nolūku nodrošināt īstenojamo un īstenoto Eiropas Savienības projektu ilustrāciju pieejamību sabiedrībai, kā arī, lai atspoguļotu sabiedrībai Komitejas sēdes norisi. Lai sniegtu informāciju iedzīvotājiem un nodrošinātu valsts pārvaldes darbības caurspīdīgumu, vizuālais materiāls var tikt publicēts Finanšu ministrijas tīmekļa vietnē vai citā vietnē, par to informējot Komitejas locekļus pirms tā publicēšanas.
16. Komitejas sēde var tikt rādīta tiešraidē un tās ieraksts (audio vai video) var tikt publicēts Finanšu ministrijas tīmekļa vietnē vai citā vietnē. Ieraksts tiek veikts ar nolūku nodrošināt Vispārējās Regulas 38. panta 2. punktā un Eiropas Savienības fondu 2021. - 2027. gada plānošanas perioda vadības likuma 16. pantā noteikto - nodrošināt Komitejas atklātību un pieņemto lēmumu caurspīdīgumu, tai skaitā sabiedrības informēšanu par savu darbību un pieņemtajiem lēmumiem, kā arī sagatavot sēdes protokolu un saglabāt Komitejas laikā veiktās detalizētās diskusijas. Ieraksts glabājās pie Sekretariāta un pēc sēdes var tikt nodots Komitejas sēdes dalībniekiem pēc pieprasījuma, kā arī publicēts Finanšu ministrijas tīmekļa vietnēs un sociālajos tīklos, par to iepriekš informējot Komitejas sēdes dalībniekus.
17. Pieteikšanās Komitejas sēdei:
    1. Lai pieteiktu dalību Komitejas sēdē Komitejas dalībniekam jāaizpilda Komitejas sēdes dalībnieka reģistrācijas anketa, kuru sagatavo Sekretariāts;
    2. Pēc Komitejas sēdes dalībnieka reģistrācijas anketas aizpildīšanas, Komitejas sēdes dalībnieks saņem elektronisko pastu, kurā apstiprināts dalības pieteikums (attālinātās sēdes organizēšanas gadījumā norādīta arī pieslēgšanās saite ar norādi, ka pieslēgšanās saite paredzēta tikai konkrēti reģistrētajam dalībniekam un nav paredzēta nodošanai citām personām).

# **Komitejas sēdes protokols**

1. Komitejas sēdes protokolā norāda sēdes dalībniekus (vārdu, uzvārdu, pārstāvēto institūciju), darba kārtības jautājumus, konspektīvi - pieņemtos lēmumus un/vai panāktās vienošanās, sēdes laikā izteiktos atšķirīgos viedokļus, kuri var tikt pievienoti kā pielikumi.
2. Sekretariāts sagatavo Komitejas sēdes protokola projektu un 10 darbdienu laikā pēc Komitejas sēdes elektroniski informē Komitejas dalībniekus par protokola projekta ievietošanu UK e-portfelī, tai skaitā ar mērķi nodrošināt sabiedrības informētību par ES fondu finanšu līdzekļu izlietojumu. Komitejas sēdes dalībnieki piecu darbdienu laikā pēc protokola projekta ievietošanas UK e-portfelī var nosūtīt Sekretariātam komentārus par protokola projektu.
3. Ja noteiktajā termiņā komentāri nav saņemti, protokolu uzskata par apstiprinātu.
4. Ja noteiktajā termiņā saņemti komentāri par protokola projektu, Sekretariāts sagatavo izziņu par saņemtajiem komentāriem, kā arī nepieciešamības gadījumā atbilstoši precizē protokola projektu. Piecu darbdienu laikā pēc komentāru saņemšanas noteiktā termiņa precizēto protokola projektu un izziņu Sekretariāts ievieto UK e-portfelī, par to informējot Komitejas dalībniekus.
5. Ja piecu darbdienu laikā pēc izziņas un precizētā protokola projekta nosūtīšanas Komitejas sēdes dalībnieki nav snieguši atkārtotus komentārus, precizēto protokolu uzskata par apstiprinātu. Ja atkārtotās saskaņošanas laikā nav panākta vienošanās par protokola gala redakciju, protokolā vai izziņā par saņemtajiem komentāriem (atkarībā no tā, vai runāts sēdē vai pausts rakstiski protokola projekta saskaņošanas laikā) tiek fiksēti atšķirīgie viedokļi vai nesaskaņotie jautājumi, un protokolu uzskata par apstiprinātu.
6. Protokolu paraksta Komitejas priekšsēdētājs un Sekretariāts to ievieto UK e-portfelī,par to informējot Komitejas dalībniekus.
7. Pamatotos gadījumos protokola izstrādei un saskaņošanai var tikt noteikti citi termiņi, par ko Sekretariāts informē Komitejas sēdes dalībniekus.

# **Lēmumu pieņemšana rakstiskajā procedūrā**

1. Pēc Komitejas locekļu ierosinājuma lēmumu var pieņemt, izmantojot rakstisko procedūru.
2. Rakstisko procedūru uzsāk Sekretariātam ievietojot UK e-portfelī lēmumprojektu (-us) un pēc nepieciešamības saistītos dokumentus, kas tiek virzīti apstiprināšanai rakstiskajā procedūrā. Sekretariāts informē Komitejas dalībniekus par jaunas rakstiskās procedūras uzsākšanu, tās termiņiem, kā arī par dokumentu pieejamību UK e-portfelī.
3. Lēmuma pieņemšana rakstiskajā procedūrā:
   1. Komitejas dalībnieki 10 darbdienu laikā pēc rakstiskās procedūras uzsākšanas var nosūtīt Sekretariātam komentārus par apstiprināmajiem dokumentiem;
   2. ja noteiktajā termiņā par apstiprināmajiem dokumentiem nav saņemti komentāri, dokumentus uzskata par saskaņotiem un Sekretariāts sagatavo lēmumu;
   3. ja noteiktajā termiņā par apstiprināmajiem dokumentiem ir saņemti komentāri:
      1. Sekretariāts par tiem sagatavo izziņu un divu darbdienu laikā pēc komentāru iesniegšanas noteiktā termiņa beigām nosūta to institūcijai, kas atbildīga par konkrēto dokumentu sagatavošanu un precizēšanu;
      2. Institūcija, kas iesūtījusi dokumentus, precizē tos atbilstoši saņemtajiem komentāriem un precizētos dokumentus piecu darbdienu laikā nosūta Sekretariātam;
      3. Sekretariāts saņemtos precizētos dokumentus divu darbdienu laikā ievieto e-portfelī un elektroniski informē Komitejas dalībniekus. Ja nepieciešams, par precizētajiem dokumentiem var tikt veikta atkārtota skaņošana ar Komitejas dalībniekiem;
      4. ja nav panākta vienošanās par precizētajiem dokumentiem, rakstisko procedūru aptur uz laiku ne ilgāku par piecām darbdienām, dodot iespēju komentāru sniedzējam un dokumenta iesniedzējam vienoties par precizējumiem dokumentos. Iepriekš minēto termiņu var pagarināt gadījumā, ja dokumentu iesniedzējs sniedz par to pamatojumu Sekretariātam. Ja nav iespējams vienoties noteiktā termiņā, dokumentu apstiprināšanu rakstiskajā procedūrā pārtrauc (nepieciešamības gadījumā iekļaujot nākamajā rakstiskajā procedūrā);
      5. ja vienošanās panākta, dokumentus uzskata par saskaņotiem un Sekretariāts sagatavo lēmumu.
   4. Lēmumu paraksta Komitejas priekšsēdētājs. Lēmumu ar apstiprinātajiem dokumentiem trīs darbdienu laikā Sekretariāts ievieto UK e-portfelī, par to informējot Komitejas dalībniekus.
4. Ja no Komitejas dalībniekiem saņemts ierosinājums tehniski precizēt Komitejas vai Rakstiskās procedūras lēmumu pēc tā parakstīšanas, Sekretariāts, veic izmaiņas lēmumā. Precizēto lēmumu Sekretariāts ievieto E-portfelī un informē Komitejas dalībniekus.
5. Dokumentu apritei rakstiskajā procedūrā Komitejas priekšsēdētājs var noteikt citus termiņus (tai skaitā dažādiem dokumentiem dažādus termiņus), ņemot vērā izskatāmo dokumentu skaitu, saturu un steidzamības pamatojumu (ja attiecināms, elektroniskajā pastā par procedūras uzsākšanu informējot Komitejas locekļus par steidzamības pamatojumu).

# **Reglamenta grozījumu veikšana un apstiprināšana**

1. Komitejas locekļi vai Sekretariāts var ierosināt pamatotus grozījumus šajā reglamentā.
2. Grozījumus reglamentā sagatavo Sekretariāts.
3. Reglamentu un tā grozījumus apstiprina Komiteja.

# **Komitejas privātuma politika**

1. Sekretariāts izstrādā Privātuma politiku un publicē UK e-portfelī.
2. Komitejas dalībniekiem un personām, kas pieteicās iekļaušanai Komitejas kontaktu sarakstā, ir pienākums iepazīties ar Privātuma politiku.
3. Sekretariāts pēc nepieciešamības pārskata un aktualizē Privātuma politiku, informējot Komitejas dalībniekus un citas Komitejas kontaktu sarakstā iekļautās personas, publicējot aktuālāko versiju UK e-portfelī.

# **Noslēguma jautājumi**

1. Ja pēc šī reglamenta apstiprināšanas nepieciešams organizēt ES struktūrfondu un Kohēzijas fonda 2014.-2020. gada plānošanas perioda Komitejas sēdi un/vai rakstisko procedūru, vai arī vienlaikus tiek organizētas gan ES fondu 2021.-2027.gada plānošanas perioda, gan ES struktūrfondu un Kohēzijas fonda 2014.-2020. gada plānošanas perioda Komitejas sēdes, tad šīs sēdes organizē, ņemot vērā ES fondu 2021. - 2027. gada plānošanas perioda Komitejas reglamentā noteikto kārtību.
2. Gadījumos, kad Komitejas priekšsēdētājs atrodas prombūtnē viņu aizvieto Komitejas priekšsēdētāja vietnieks vai Komitejas priekšsēdētāja un Komitejas priekšsēdētāja vietnieka prombūtnes laikā aizvieto cits Vadošās iestādes pārstāvis, kurš ar Finanšu ministrijas rīkojumu aizvieto minētos pārstāvjus.
3. Komitejas un Apakškomiteju dalībniekiem tiek nodrošināta iespēja piedalīties ES fondu līdzfinansētajos (tai skaitā no tehniskās palīdzības līdzekļiem) kapacitātes stiprināšanas pasākumos.

Uzraudzības komitejas priekšsēdētājs A.Eberhards

Pielikums Nr.1

[Elektroniskā veidlapapar **balsstiesīgo** uzraudzības komitejas pārstāvi](https://forms.office.com/Pages/ResponsePage.aspx?id=5KBQ_YnCZkK3_32c9QZukaRJEfzOBwZCsMtufPBPY2pURFZIUVdUQ0tVWktOUElPVTNTRFNSQk9YSC4u)\*\*

|  |  |
| --- | --- |
| 1. | Pārstāvētā institūcija/ organizācija\* |
| 2. | Vārds, uzvārds\* |
| 3. | Personas kods\*  *Norādītais personas kods būs pieejams tikai Sekretariātam, lai sniegtu datus (vārds, uzvārds, personas kods) Valsts ieņēmumu dienestam par tiem UK locekļiem, kas pēc to apstiprināšanas UK sastāvā ir ieguvušas valsts amatpersonas statusu.* |
| 4. | Amats\* |
| 5. | Organizācijas/Institūcijas oficiālā elektroniskā pasta adrese\* |
| 6. | Pārstāvja oficiālā elektroniskā pasta adrese\* |
| 7. | Cita/-as institūcijas pārstāvja/-u elektroniskā pasta adrese/-s  *Lūdzam norādīt, ja vēlaties, lai informatīvos nolūkos e-pasti tiktu sūtīti arī citiem organizācijas pārstāvjiem*  *Ja vēlaties norādīt vairākus e-pastus,  lūdzam atdalīt ar pieturzīmi semikols (;)* |

*\*obligāti sniedzamā informācija*

*\*\*Aptaujas aizpildīšanai nepieciešamas apmēram 5 minūtes*

Pielikums Nr. 2

**APLIECINĀJUMS**

par interešu konflikta neesamību

Es,    , pārstāvot

(vārds, uzvārds) (iestāde, organizācija)

                                                      Eiropas Savienības fondu 2021. - 2027. gada plānošanas perioda uzraudzības komitejā (turpmāk – Uzraudzības komiteja), apliecinu, ka nepastāv tādi apstākļi (tai skaitā Regulas (ES) Nr. 2018/1046[[14]](#footnote-14) 61. panta izpratnē), kuru dēļ varētu uzskatīt, ka esmu ieinteresēts tādu lēmumu pieņemšanā, kas rada interešu konfliktu, kā arī ir pretrunā ar valsts amatpersonai saistošām ētikas normām un var kaitēt valsts amatpersonas tiešo pienākumu pildīšanai, .

Ja pildot Uzraudzības komitejas locekļa amata pienākumus izrādīsies, ka šādi apstākļi eksistē vai ir izveidojušies, es nekavējoties informēšu Uzraudzības komitejas sekretariātu un pārstāvētās iestādes/organizācijas vadību, kā arī atturēšos no attiecīgo lēmumu pieņemšanas vai pārtraukšu savu dalību Uzraudzības komitejā.

Būdams Uzraudzības komitejas loceklis, darbošos tikai savu pilnvaru ietvaros, nenonākot interešu konfliktā, kā arī ievērošu valsts amatpersonai saistošās ētikas normas.

Esmu informēts, ka, pildot Uzraudzības komitejas locekļa amata pienākumus, saskaņā ar likumu “Par interešu konflikta novēršanu valsts amatpersonu darbībā” 4. panta otro divi prim daļu ieņemu valsts amatpersonas amatu, līdz ar to ievērošu valsts amatpersonām saistošos normatīvos aktus, tai skaitā, Valsts ieņēmumu dienestā katru gadu līdz 1.aprīlim iesniegšu valsts amatpersonas deklarāciju par iepriekšējo gadu.

\_\_\_\_\_\_\_\_\_\_\_\_\_\_

(datums)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(paraksts, tā atšifrējums)

1. MK noteikumi ir piemērojami ar to stāšanos spēkā. [↑](#footnote-ref-1)
2. Aptverot tādas jomas kā klimatnoturība, princips “Energoefektivitāte vispirms” un princips “Nenodarīt būtisku kaitējumu”. [↑](#footnote-ref-2)
3. Atbilstoši Vispārējās Regulas 9.pantam. [↑](#footnote-ref-3)
4. Apakškomitejās deleģētiem institūciju pārstāvjiem nav noteikts valsts amatpersonas statuss. [↑](#footnote-ref-4)
5. Ērtībai šajā reglamentā tiek lietoti saīsināti politikas mērķu nosaukumi. [↑](#footnote-ref-5)
6. Piemēram, pieņem lēmumu par cita institūcijas pārstāvja iekļaušanu, dalībnieka izslēgšanu no balsstiesīgo sastāva (uz kā pamata Finanšu Ministrija virza grozījumus MK 2022. gada 15. novembra rīkojumā nr. 825 “Par Eiropas Savienības fondu 2021.–2027. gada plānošanas perioda uzraudzības komitejas sastāvu”) [↑](#footnote-ref-6)
7. Šī reglamenta 15. un 16. punkts neattiecas uz vadošās iestādes pārstāvjiem, jo vadošās iestādes pārstāvji tiek deleģēti, kā arī paraksta apliecinājumus vadošās iestādes iekšējās procedūrās noteiktajā kārtībā. [↑](#footnote-ref-7)
8. Elektroniskā veidlapa par balsstiesīgo uzraudzības komitejas pārstāvi: <https://forms.office.com/Pages/ResponsePage.aspx?id=5KBQ_YnCZkK3_32c9QZukaRJEfzOBwZCsMtufPBPY2pURFZIUVdUQ0tVWktOUElPVTNTRFNSQk9YSC4u> [↑](#footnote-ref-8)
9. Ja institūcijas deleģētais pārstāvis nevar iesniegt informāciju par balsstiesīgo uzraudzības komitejas pārstāvi aizpildot elektronisko veidlapu, deleģētajam pārstāvim jāsazinās ar Sekretariātu, lai vienotos par informācijas iesniegšanu. [↑](#footnote-ref-9)
10. Atbilstoši Vispārējās Regulas 40.punkta 2. a) apakšpunktā noteiktajam, pēc Eiropas Komisijas pieprasījuma kritērijus un to piemērošanas metodiku, kas tiks izmantoti projektu atlasei iesniedz Eiropas Komisijai vismaz 15 darbdienas pirms to iesniegšanas izskatīšanai Komitejā. [↑](#footnote-ref-10)
11. Atbilstoši Vispārējās Regulas 40.punkta 2. a) apakšpunktā noteiktajam, pēc Eiropas Komisijas pieprasījuma kritērijus un to piemērošanas metodiku, kas tiks izmantoti projektu atlasei iesniedz Eiropas Komisijai vismaz 15 darbdienas pirms to iesniegšanas izskatīšanai Komitejā. [↑](#footnote-ref-11)
12. t.sk. arī jautājumus par ES fondu 2021.-2027. gada plānošanas periodu, kas saskaņoti ES struktūrfondu un Kohēzijas fonda 2014.-2020. gada plānošanas perioda apakškomitejās. [↑](#footnote-ref-12)
13. Piemēram, tehniski precizējumi vai tādi jautājumi, par kuriem nav paredzamas plašas diskusijas. [↑](#footnote-ref-13)
14. EIROPAS PARLAMENTA UN PADOMES REGULA (ES, Euratom) 2018/1046 (2018. gada 18. jūlijs) par finanšu noteikumiem, ko piemēro Savienības vispārējam budžetam, ar kuru groza Regulas (ES) Nr. 1296/2013, (ES) Nr. 1301/2013, (ES) Nr. 1303/2013, (ES) Nr. 1304/2013, (ES) Nr. 1309/2013, (ES) Nr. 1316/2013, (ES) Nr. 223/2014, (ES) Nr. 283/2014 un Lēmumu Nr. 541/2014/ES un atceļ Regulu (ES, Euratom) Nr. 966/2012. [↑](#footnote-ref-14)